b'\n_START_ARTICLE_\nAndrijava\n_START_SECTION_\nIstorija\n_START_PARAGRAPH_\nDvaras statytas XVIII a. pabaigoje \xe2\x80\x93 XIX a. prad\xc5\xbeioje prie tuo metu greta dabartinio gele\xc5\xbeinkelio \xc5\xa0iauliai-Kur\xc5\xa1\xc4\x97nai dar buvusio vie\xc5\xa1kelio. Andriejavo dvar\xc4\x85 apie 1834 m. nusipirko b\xc5\xabsimasis \xc5\xa0iauli\xc5\xb3 ekonomijos istorijos autorius Mauricijus Gri\xc5\xa1kevi\xc4\x8dius. Nuo 1834 iki 1854 m. su nedidel\xc4\x97mis pertraukomis brolio dvare dirbo ir gyveno pla\xc4\x8dios erudicijos mokslininkas Aleksandras Gri\xc5\xa1kevi\xc4\x8dius (1809\xe2\x80\x931863 m.), knygos \xe2\x80\x9e\xc5\xbdemai\xc4\x8dio garl\xc4\x97kys\xe2\x80\x9c autorius. Jis dirbo \xc5\xa0iauli\xc5\xb3 apskrities teisme, v\xc4\x97liau \xe2\x80\x93 miesto rotu\xc5\xa1\xc4\x97s sekretorius._NEWLINE_Daug laiko A. Gri\xc5\xa1kevi\xc4\x8dius skyr\xc4\x97 aerodinamikos ir skraidymo teorijos k\xc5\xabrimui. Kai kuriuos skraidymo aparatus jis pats Andriejave sumeistravo ir i\xc5\xa1band\xc4\x97. Vienas toks bandymas, pasak J. Talkos-Grincevi\xc4\x8diaus 1855 m. Kaune baig\xc4\x97si avarija ir A. Gri\xc5\xa1kevi\xc4\x8dius susilau\xc5\xbe\xc4\x97 koj\xc4\x85. Kitais duomenimis, \xc5\xa1is bandymas buvo atliktas dar jam gyvenant Andriejave, keliuke, einan\xc4\x8diame nuo kalno prie pat dvaro sodybos link buvusio kelio i\xc5\xa1 Kur\xc5\xa1\xc4\x97n\xc5\xb3 \xc4\xaf \xc5\xa0iaulius. A. Gri\xc5\xa1kevi\xc4\x8diaus darbai, kuriuose apra\xc5\xa1omas oro baliono ir propelerinio l\xc4\x97ktuvo, varomo garo ma\xc5\xa1ina, projektas, pateikiami aerodinamikos ir skraidymo teorijos pagrindai, 1851 m. i\xc5\xa1leisti atskira knyga, kuri labai pravert\xc4\x97 v\xc4\x97liau gyvenusiems aviacijos aparat\xc5\xb3 k\xc5\xabr\xc4\x97jams._NEWLINE_1944 m. rugpj\xc5\xab\xc4\x8dio prad\xc5\xbeioje ties Andriejavu \xc4\x97jo fronto linija. 16-osios lietuvi\xc5\xa1kosios divizijos vadas generolas Vladas Karvelis Andriejavo sodybos pakra\xc5\xa1tyje, tik u\xc5\xbe keli\xc5\xb3 \xc5\xa1imt\xc5\xb3 metr\xc5\xb3 nuo pirm\xc5\xb3j\xc5\xb3 linij\xc5\xb3 buvo \xc4\xafsireng\xc4\x99s vadovavimo punkt\xc4\x85. Karo metu dvaras labai nukent\xc4\x97jo, nes kelet\xc4\x85 dien\xc5\xb3 prie jo vyko atkakl\xc5\xabs m\xc5\xab\xc5\xa1iai. I\xc5\xa1lik\xc4\x99 dvaro pastatai buvo panaudoti kol\xc5\xabkio, v\xc4\x97liau dalis j\xc5\xb3 apleista. Lik\xc4\x99s kalv\xc4\x97s ar kepyklos pastatas baigia sugri\xc5\xabti. TSRS okupacijos metais kaimas priklaus\xc4\x97 \xc5\xa0iauli\xc5\xb3 apylink\xc4\x97s Pran\xc4\x97s Jankut\xc4\x97s kol\xc5\xabkiui.\n_START_SECTION_\nPavadinimo kilm\xc4\x97\n_START_PARAGRAPH_\nPavadinimas atsirad\xc4\x99s i\xc5\xa1 buvusio dvaro savininko Andrejevo pavard\xc4\x97s.\n_START_SECTION_\nAplinkin\xc4\x97s gyvenviet\xc4\x97s\n_START_PARAGRAPH_\nKUR\xc5\xa0\xc4\x96NAI \xe2\x80\x93 21 km _NEWLINE_ Pumpu\xc4\x8diai \xe2\x80\x93 3,5 km_NEWLINE_Vijoliai \xe2\x80\x93 0,6 km_NEWLINE_Medelynas \xe2\x80\x93 2,5 km_NEWLINE_Tolio\xc4\x8diai \xe2\x80\x93 0,3 km_NEWLINE_Gubernija \xe2\x80\x93 3 km_NEWLINE_Voveri\xc5\xa1kiai \xe2\x80\x93 1,3 km_NEWLINE_Dainai \xe2\x80\x93 3 km_NEWLINE_\xc5\xa0IAULIAI \xe2\x80\x93 3,4 km'